સુખ માટેની પ્રથમ વ્યૂહરચનામાં “જીવો અને જીવવા દો”ની વાત છે. દરેક માણસને પોતાની ર્દઢ માન્યતાઓ મુજબ જીવવાનું છે. એ જ રીતે બીજાને એમની પોતાની ર્દઢ માન્યતાઓ મુજબ જીવવા દેવાનો છે. દરેક જણ પોતાની માન્યતાઓ અને શ્રદ્ધા મુજબ જીવવા સો ટકા સ્વતંત્ર હોવો જોઈએ. પ્રભુ ઈસુ કહે છે કે, “કોઈનો ન્યાય તોળશો નહિ, જેથી તમારો પણ ન્યાય નહિ તોળાય.” પછી ઈસુ પ્રશ્ન પૂછે છે, “તું તારા ભાઈની આંખમાંની રજ શા માટે જુએ છે અને પોતાની આંખમાંનો ભારટિયો કેમ જોતો નથી?” “જીવો અને જીવવા દો”માં એકબીજા પ્રત્યે આદરમાન છે. એકબીજાની સ્વતંત્રતાની કદર છે.